KXShT tashqi ishlar vazirlari AQShni tanqid ostiga oldi

Kollektiv xavfsizlik bo‘yicha shartnoma tashkiloti (KXShT) ishtirokchi davlatlarining tashqi siyosat idoralari rahbarlari darajasida qabul qilingan bayonotda aytilishicha, vazirliklar rahbarlari AQSh rahbariyati xatti-harakatlaridan norozi bo‘lmoqda. Bu haqda RIA «Novosti» xabar qilgan.
«Ortib borayotgan tashvishga O‘rta va kichik masofalarga mo‘ljallangan raketalarni yo‘q qilish bitimi (O‘KMRB) ishiga paydo bo‘lgan tahdidlar sabab bo‘lmoqda. Ular bu bitimga rioya etmaslik bilan bog‘liq qator muammolarga yechim topilmagani tufayli kelib chiqyapti. Xususan, bu AQShning aniq harbiy dasturlariga tegishli, ular bitim bo‘yicha majburiyatlarni hisobga olmagan tarzda amalga oshirilmoqda hamda raketa nishonlari va zarba beruvchi uchuvchisiz uchar qurilmalar, yerda joylashtiriluvchi universal raketa uchirish qurilmalarini ishlab chiqish hamda joylashtirishni o‘z ichiga oladi. Shuningdek, O‘rta va kichik masofalarga mo‘ljallangan raketalarni yo‘q qilish bitimi bo‘yicha taqiqlangan, masofasi 500 dan 5500 kilometrgacha bo‘lgan yerda joylashuvchi mobil raketa tizimini yaratish bo‘yicha ilmiy-tadqiqot va tajriba-konstruktorlik ishlari tashvishga sabab bo‘lmoqda», - deyiladi bayonot matnida.
KXShTdan ta'kidlashlaricha, Belarus, Qozog‘iston va Rossiya «bitim bo‘yicha tomonlar hisoblanib, bu kelishuvga amal qilishga bo‘lgan qat'iy pozitsiyani saqlab turibdi».
Eslatib o‘tamiz, avvalroq RF TIV rahbari Sergey Lavrov AQSh ham, Rossiya ham O‘KMRBga zarar yetkazishdan manfaatdor emasligini aytgandi.